ไฟแนนซ์ทูเดย์
...ฮือ...ฮือ (ขอประทานโทษมันเป็นเสียงร้องไห้) กันอย่างมาก สำหรับวาทะแห่งปีของเดอะโต้ง กิตติรัตน์ ณ ระนอง รองนายกฯ และ รมว.คลัง &#8220;White Lies&#8221; ที่ยอมรับว่ารู้ว่าการส่งออกของไทยขยายตัวไม่ถึง 15% แน่นอน แต่ที่ต้องยืนยันตัวเลขเป้าหมายที่ 15% ก็เพื่อเรียกความเชื่อมั่นของนักลงทุน
27 ส.ค. 2555

...ฮือ...ฮือ (ขอประทานโทษมันเป็นเสียงร้องไห้) กันอย่างมาก สำหรับวาทะแห่งปีของเดอะโต้ง กิตติรัตน์ ณ ระนอง รองนายกฯ และ รมว.คลัง “White Lies” ที่ยอมรับว่ารู้ว่าการส่งออกของไทยขยายตัวไม่ถึง 15% แน่นอน แต่ที่ต้องยืนยันตัวเลขเป้าหมายที่ 15% ก็เพื่อเรียกความเชื่อมั่นของนักลงทุน 
ฉะนั้น ก็น่าชวนคิดว่า ที่ รมว.คลัง พูดมาทุกสิ่ง เช่น โครงการจำนำข้าวไม่มีทุจริต ใช้เงินน้อย ชาวนาได้ประโยชน์ อัตราการเติบโตเศรษฐกิจปีนี้จะโต 7% กระทรวงการคลังจะไม่มีทางขึ้นภาษีซ้ำเติมประชาชนอย่างเด็ดขาด จะเชื่อถือได้บ้างไหมนี่
...ที่น่าเป็นห่วงก็คือ ที่รัฐบาลพากันยกทัพไปโรดโชว์บอกนักลงทุนว่า ปีนี้จะไม่เกิดเหตุการณ์น้ำท่วมแห่งชาติอีกแน่นอน ทั้งนายกฯ ยิ่งลักษณ์ ชินวัตร รองนายกฯ กิตติรัตน์ และ ดร.โกร่ง วีรพงษ์ รามางกูร ประธาน กยน. ไปประสานเสียงกันยืนยัน เพราะรัฐบาลลงทุน 3.5 แสนล้านบาท แก้ไขปัญหาโครงสร้างน้ำทั้งระบบ รีบขนาดจะออกพระราชบัญญัติ ก็เกรงว่าจะไม่ทัน เลยต้องออกเป็น พระราชกฤษฎีกา ไม่ต้องเข้าสภา เพราะเร็วดี 
ผ่านมานานหลายเดือน 3.5 แสนล้านบาท ใช้เงินไปจริงแค่ 1,000กว่าล้านบาท แล้วนายกฯ ก็บอกว่า ไม่เคยยืนยันว่า จะไม่เกิดน้ำท่วมในปีนี้ นักลงทุนต่างชาติเชื่อถือรัฐบาลมาก โครงการไหนที่ปักเสาเข็มก็ต้องเดินหน้าทำต่อไป แต่โครงการใหม่โน่น ต่างชาติหอบเงินไปลงทุนที่เวียดนาม อินโดนีเซีย แทน เพราะเชื่อมั่นรัฐบาลมั่กๆ
...ส่วนท่านประธานแบงก์ชาติเพิ่งโดนเมาท์ เรื่องไอเอ็มเอฟปฏิเสธว่าไม่เคยบอกเลยว่านโยบายอินเฟรชัน ทาร์เก็ตติงไม่ดี ต้องเปลี่ยนนโยบายการเงิน ทำให้ประธานแบงก์ชาติเงียบๆ ไปในช่วงนี้
แค่ชั้นผู้นำประเทศพูดแต่ละวันไม่เหมือนกันสักวัน ประชาชนก็ปวดหัวแล้ว ช.ชดา ว่าเชื่อสิ่งที่ท่านเจอกันทุกวันดีกว่า ไม่ว่าเรื่องข้าวของแพง เงินในกระเป๋าหดลง แต่หนี้สินเบิกบาน
และน่าเป็นห่วงที่รัฐบาลบอกเศรษฐกิจปีนี้อาจจะโต 7% ถ้าใช้ทฤษฎีโกหกสีขาวแล้วมันอาจจะโตแค่ 23% หรือเปล่า ฮ่า ฮ่า ฮ่า